Hari.
Oniaroa,
vagorana vajoiꞌaha adani ijaꞌari.
Jesus vani ada ogaimoriꞌaha arabo namahikia monte das Oliveiras onikia.
Kaꞌafokajomani mahi avagani kamaꞌdani vani joifoniꞌianaha ada Jesus Deu-ra khai vaniꞌavini kagorani kavasiribanini bodinia.
Vajoroniꞌaha adani ijaꞌari vaipohiki kidiania.
Vithirariha,
vaꞌora kaꞌojomoꞌihahaviꞌaha.
Vaꞌora kaꞌojomoꞌivini kabaꞌi,
vakaikahiꞌaha adani judeus kaijaꞌari vakaꞌojomoꞌiva abono,
farisio khama.
Jesus kania vavikhaꞌihi ida gamo,
vahonariahi gaani vaviaha.
Hoariha kamakhira-ra viꞌomavini vani farisioa vagathija ida gamo.
Oniaroa,
Jesus kania vavikhaꞌihi.
Jesu-ra vaniꞌaꞌaha:
—Ivani ijaꞌari kaꞌojomoꞌiva abono i.
Haria navaꞌisohi bana:
Kamakhiraki hida gamo.
Hoariha kamakhira-ra viꞌomavini kabaꞌi,
agathiꞌiki hida.
Deus kavaꞌisohihi jiriki Moisés kohana akadijaꞌari avikhananavaki-ra noꞌavini hiꞌiki haria honariavini gamo nikia kabadaniki jaꞌdia anagahavini abinija kaimoni.
Ivani,
nahina haria iniꞌaja koda bana?
— Jesu-ra vananaꞌdohiꞌaha.
Avigavini kaimoni hirihi ida vananaꞌdohivini hija.
Vanofiki ida Jesu-ra vakaijoꞌavini nahina nini vakamithaja kaimoni ida athi.
Moisés kohana kahonari-ra kajoniha;
avanaathidanoarariha.
Hari.
Hasi nirariꞌaha ada Jesus,
jirihaꞌaha nami khomakhomani namania saꞌa.
Asia avananaꞌdohiꞌdohibakhiaha.
Gaamananiꞌaha,
vaꞌora niꞌaꞌaha:
—Ba ovari miroꞌa gamo-ra aviniva jaꞌdia ada Jahari kabadania kabadaniꞌiariki.
Hasi nirariꞌianaha,
jirihaꞌianaha nami khomakhomani namania.
Jesus athi-ra mitha vaniꞌavini vani ai vihinanaꞌaha adani gamo-ra avanaathidanoarariki hahavi.
Makhira naꞌarihavi vihiki miroꞌa adani ai vihiꞌaha.
Vahojaroniꞌaha adani Jesus,
gamo khama.
Asia gaaki ida gamo Jesus viaha.
Oniaroa gaamananiꞌianaha ada Jesus,
biniꞌaꞌihi:
—Gamo,
adani hanaja ijaꞌari avikhaꞌaha?
Vahojaronirara adani ira vanagahavini-ra vanofiki?
Vanofijanaria koda ida kadabadani asohiriki abosini-ra vavahonariahivini?
—Iniani — nihi ida gamo.
—Ni-kadabadani asohiriki abosini-ra ovahonariahiki jaboni.
Ba ajihiꞌa.
Hariꞌa Jahari kabadania kabadanijana — gamo-ra niꞌaꞌaha ada Jesus.